open-index/open-wikipedia-markdown huggingface dataset:
מעשר כספים

**מעשר כספים** הוא נוהג יהודי המחייב להפריש עשירית מהרווחים הכספיים לצדקה, תוקפו של נוהג זה נתון במחלוקת פוסקי ההלכה.

## מקור
מקור קדום להלכה נמצא בסיפור בספר בראשית אודות אברהם שנתן מעשר משלל המלחמה למלכי-צדק מלך שלם, כהן לאל עליון. מאוחר יותר בספר אנו מוצאים את נכדו של אברהם, יעקב המבטיח להפריש עשירית מנכסיו לאל "...וכל אשר תתן לי עשר אעשרנו לך". בפרקי דרבי אליעזר דורשים חז"ל מן הפסוק "וימצא בשנה ההיא מאה שערים" שגם יצחק הפריש מעשר כספים.

המקור ההלכתי הראשון הוא מהספרי המובא בדברי התוספות במסכת תענית, על דברי רבי יוחנן בתלמוד הדורש את הפסוק בספר דברים על מעשרות תבואה, . הציטוט הוא: .
ציטוט זה אינו נמצא במהדורות הספרי שלפנינו, ולכן לא הובא כמקור מחייב למנהג ברוב ספרי ההלכה, כולל השולחן ערוך.

## תוקף
האחרונים נחלקו בתוקפו של המנהג - בעל הבית חדש (הב"ח) טוען כי מעשר כספים הוא בגדר מידת חסידות בלבד ואינו חובה הלכתית. לעומתו בעל הטורי זהב רואה במעשר כספים דין מחייב כחלק ממצוות מעשר עני. בעקבות ההשוואה למעשר עני יש שפירשו את דברי הט"ז שמעשר כספים נוהג מדאורייתא אך יש שחלקו על הבנה זו וסבורים שגם לדעתו החיוב הוא מדרבנן בלבד.

מקור אחר לרעיון המעשר נמצא בשיערוך מצוות הצדקה הכללית. הפוסקים כתבו כי נתינת עשירית הנכסים מוגדרת כמידה בינונית לצדקה. נמצא כי מי שלא הביא דין נפרד של מעשר כספים סבור שכדי לצאת ידי חובת הצדקה במידה בינונית (כשפחות מזה נחשב כעין רעה), יש להפריש עשירית למטרה זו.

הבדלי הגישות בפרטי הלכות מעשר כספים אצל הפוסקים השונים נובעים מההבדל במקור הדין. אלו שרואים במעשר חובה או מנהג נפרד מדין הצדקה הכללי יטו להתיר להשתמש בכסף למגוון יעדים רחב ביניהם מצוות שונות, צורכי ציבור ועוד. לעומת זאת ראיית הדין כחלק ממצוות הצדקה גוררת ממילא צמצום יעוד הכסף לצורכי עניים בלבד כפי שמתבקש מהגדרת המושג צדקה. כמו כן דרך חישוב העשירית (מהקרן או רק מהרווח) ישתנה בהתאם להבדלי הגישה.

## חישוב ההפרשה
ישנן דעות שונות בפוסקים בקשר להיקף חיוב המעשר:
* הדעה המחמירה סוברת שיש להפריש מהברוטו, ללא שום ניכוי כלשהו.
* הדעה המקילה סוברת שמכיוון שמעשר כספים הוא מדרבנן, אפשר להקל ולהפריש מעשר לאחר ניכוי כל ההוצאות החודשיות.
* הדעה המקובלת ביותר בין הפוסקים היא שיש לחלק בין הוצאות העסק שיש לנכותו לפני חישוב ההפרשה, לבין הוצאות המחייה הפרטית, שאין לנכות הוצאה זו מהמעשר.

## מעשר וגמול למעשר
למרות שנותן המעשר איננו מצפה לתמורה מוחשית עבור נדיבותו, הרי שבתנ"ך ובמקורות נוספים מקובלת התפיסה כי מתן מעשר יוצר תמורה לנותן, אם כי תמורה שאינה תמיד מוחשית או מיידית.
בספר מלאכי פרק ג' נכתב על כך במפורש: "הביאו את כל המעשר אל בית האוצר ובחנוני נא בזאת אמר ה' צבאות אם לא אפתח לכם את ארובות השמיים והריקותי לכם ברכה עד בלי די".

## ראו גם
* תרומות ומעשרות
* מעשר עני

## קישורים חיצוניים

*הרב שלמה לוי, חובת הפרשת מעשר כספים ממשכורת צבאית, בבית המדרש הווירטואלי של ישיבת הר עציון
*מהלכות מעשר כספים, פורטל יהדות תימן
* לעשר, להתעשר ולעשר, הרב אליעזר מלמד
* חיוב מעשר כספים, הרב אליעזר מלמד, פניני הלכה ליקוטים ב,ו,ז
* מעשר וסולם יעקב, דיון ב-קהילת יזמות חברתית.
* מעשרוניה - תוכנה לניהול מעשרות
* מעשרוניה אונליין - אתר לניהול מעשרות
*מעשר XML - תוכנת מעשרות
* 
* 

## הערות שוליים

קטגוריה:צדקה
קטגוריה:מצוות ותקנות דרבנן
קטגוריה:סוציולוגיה של הנתינה
קטגוריה:מונחים ומושגים דתיים
דדלי רנדל

**דדלי רנדל** (אנגלית: **Dudley Randall**; 14 בינואר 1914 - 5 באוגוסט 2000) היה משורר ומסאי, עורך ומו"ל אמריקני ממוצא אפריקני. שמו המלא היה דדלי פלקר רנדל והוא התגורר בדטרויט, מישיגן - ארצות הברית.

## ביוגרפיה
דדלי רנדל נולד ב-14 בינואר 1914 בוושינגטון הבירה, לארתור ג'ורג' קלייד, שהיה ציר בקונגרס האמריקני, ולעדה ויולה, שעבדה בהוראה. ב-1920 עקרה המשפחה לדטרויט. רנדל התחתן לראשונה ב-1935 עם רובי הדסון. ב-1942 התחתן שנית. אשתו השנייה הייתה מילדרד פינקני. נישואין אלו החזיקו מעמד כמה שנים, אך גם הם באו אל קיצם. ב-1957 נישא רנדל בשלישית, הפעם לוויוויאן ספנסר.

רנדל החל לעבוד ב-1932 בבית היציקה של מפעל המכוניות של פורד בדירבורן, מישיגן. ב-1937 התפטר, ושנה לאחר מכן עבר לשמש כפקיד דואר בדטרויט. בעת מלחמת העולם השנייה שירת בצבא, ולאחר מכן החל ללמוד באוניברסיטת המדינה וויין בדטרויט, שם עבד במקביל בסוכנות הדואר. ב-1949 קיבל תואר ראשון בשפה האנגלית. ב-1951 קיבל תואר שני במדעי הספרנות, מאוניברסיטת מישיגן. כשהשלים את השכלתו החל לעבוד כספרן, תחילה באוניברסיטת לינקולן בג'פרסון סיטי, מיזורי, ואחר כך בקולג' המדינתי מורגן בבולטימור, מרילנד. ב-1956 חזר לדטרויט והתקבל לעבודה כספרן במערכת הספריות הפדרלית של מחוז וויין. בשנים שלאחר מכן החל לעבוד בכתיבה והוצאה לאור (ראו להלן).

דדלי רנדל נפטר ב-5 באוגוסט 2000, בסאותפילד, מישיגן.

## יצירתו
כבר בשנות לימודיו בבית הספר החל רנדל למצוא עניין בשירה. בגיל 15 הוא פרסם לראשונה שירה מפרי עטו, בעיתון חינמי בדטרויט. במשך השנים הוא המשיך לעסוק בשירה, כאשר המאפיינים של שיריו הם פשטות וריאליות. עיסוקו בשירה הביאו לייסד הוצאה לאור שתעסוק בנושא זה, וב-1965 הוא הקים את הוצאת "ברודסייד פרס" (Broadside Press), שעסקה בפרסום שירים וספרים של סופרים ומשוררים שחורים. פעילותו הרבה זכתה להכרה ציבורית, ובשנת 1981 הוכתר דדלי לחתן השירה של דטרויט.

שיריו המפורסמים ביותר הם: "Ballad of Birmingham" - ("הבלדה של ברמינגהאם"), שיר שכתב ב-1963, בעקבות פיגוע טרור בו נהרגו ארבע ילדות אפרו-אמריקאיות בעיר ברמינגהאם באלבמה.  "A poet is not a Jukebox",  "Booker T. and W.E.B", "The Profile on the Pillow".

### פרסומים
* "**Poem Counterpoem**" - האוסף הראשון שפורסם על ידי ההוצאה לאור (1966).
* "**Cities Burning**" - "ערים בוערות" - אסופה של שלשה עשר שירים שפרסם בתגובה למהומות בדטרויט (1968).
* "**Love You**" - אסופה נוספת של ארבעה עשר שירים (1970).
* "**More to Remember**" (1971).
* "**After the Killing**" (1973).

## קישורים חיצוניים
* אודות דדלי רנדל באתר "answers".
* ביקורת ספרותית אודות יצירתו של רנדל.
* הבלדה על ברמינגהאם (אנגלית), מאת דדלי רנדל.
* מבחר שיריו של דדלי רנדל (אנגלית).

קטגוריה:אמריקאים ילידי וושינגטון די. סי.
קטגוריה:משוררים אמריקאים
קטגוריה:בוגרי אוניברסיטת המדינה של ויין
קטגוריה:בוגרי אוניברסיטת מישיגן
קטגוריה:אמריקאים שנולדו ב-1914
קטגוריה:אמריקאים שנפטרו ב-2000
המנון רומניה

"**התעורר, רומני!**" (ברומנית: "**Deşteaptă-te, române**"), הוא ההמנון הלאומי של רומניה החל משנת 1989, לאחר המהפכה הרומנית.

המילים נכתבו על ידי אנדרי מורשאנו (1816–1863). הלחן מיוחס למוזיקאי ולסופר אנטון פאן והוא כנראה ממקור טורקי או יווני. ההמנון נכתב ופורסם בזמן מהפכת 1848, בשם "קול מהדהד" ("Un răsunet") והותאם ללחן על ידי תלמידו של אנטון פאן, גאורגה אוצ'נסקו. המועד 29 ביולי ברומניה נחשב "יום ההמנון הלאומי". המנון זה שימש גם כהמנון של מולדובה במשך כמה שנים, עד שהוחלף ב-1994.

## ההמנון ברומנית
להמנון הלאומי של רומניה יש אחד עשר בתים. בהופעות קוליות שרים בדרך-כלל את בתים 1,2 או, 1,2 ו-4 (לפעמים בסדר 1,4,2).

## קישורים חיצוניים

* Raisa Radu - Anton Pann și muzica imnului Deșteaptă-te, române Economia, vol.19. 2, 2008
* 
* [שטפאן קזימיר על המנון רומניה וגלגוליו - בעיתון "[אדוורול] ב-4.10.2011]

## הערות שוליים

קטגוריה:רומניה: סמלים לאומיים
רומניה
קטגוריה:מולדובה: סמלים לאומיים
קטגוריה:המנונים לאומיים היסטוריים
החוף הנשכח

**החוף הנשכח** (באנגלית: **Forgotten Coast**) הוא אזור במדינת פלורידה לחוף מפרץ מקסיקו (חופו המערבי של חצי האי פלורידה), בין אזור חוף מקסיקו (Mexico Beach, אין קשר למדינה בשם זה), לבין העיר סנט מרקס . 

אזור זה זכה לכינוי "החוף הנשכח" בשל הפיתוח המואץ שעברו אזורי חוף אחרים בפלורידה בשנות ה-90 של המאה ה-20 והפיתוח המועט יחסית שעבר אזור זה.

האזור כולל את כף סאן בלאס, אפאלאצ'יקולה ואת האי סנט ג'ורג'.

## קישורים חיצוניים
* 
*החוף הנשכח
*לוח קהילתי אינטרנטי - החוף הנשכח

קטגוריה:פלורידה: אזורים
מרכז פלורידה

350px|שמאל|ממוזער|מרכז פלורידה מסומן בעיגול צהוב
**מרכז פלורידה** (באנגלית: **Central Florida**) הוא אזור של מדינת פלורידה שבארצות הברית הכולל את המחוזות אורנג', אוסיאולה, ברווארד ווולוסיה. יש המכלילים גם את המחוזות פולק, פלאגר וסאמטר באזור זה. מחוזות אלה מכונים גם "מסדרון ה-I-4" על שם כביש בינמדינתי I-4 החוצה אותם.

אקלים המחוזות סובטרופי, אולם סופות הוריקן וסופות רעמים רבות פוקדות את האזור.

נכון לשנת 2006, אוכלוסיית האזור מנתה כ-3.5 מיליון תושבים.

הערים העיקריות באזור הן אורלנדו, פאלם ביי, לייקלנד, מלבורן, דלטונה, דייטונה ביץ', קיסימי, אלטמונטה ספרינגס וסנפורד.

כלכלת האזור מתבססת על התיירות, ונמצאים בו אתרי תיירות רבים בהם: אתר הנופש וולט דיסני וורלד הכולל ארבעה פארקי שעשועים של חברת וולט דיסני: ממלכת הקסם, אפקוט, אולפני הוליווד של דיסני וממלכת החיות של דיסני, וכן את אתר הנופש יוניברסל אורלנדו, סיוורלד, גני סיפרס, גני בוק טאוור, מרכז החלל קנדי וגייטורלנד.

באורלנדו ממוקם המרכז הרפואי המתקדם של אוניברסיטת מרכז פלורידה, וכן מוסדות מחקר רפואי רבים המכונים מדיקל סיטי.

באזור אתרי טבע רבים ושלמעלה מ-1,500 אגמים ובריכות טבעיות שסביבן שמורות טבע ומסלולי טיולים בטבע.

## קישורים חיצוניים

* מרכז המבקרים של מחוז קיסימי
* אוניברסיטת מרכז פלורידה
* מרכז ההוריקנים של מרכז פלורידה
* נתיבי הליכה במרכז פלורידה

קטגוריה:פלורידה: אזורים
Stupify

**Stupify** הוא הסינגל הראשון באלבום The Sickness של להקת דיסטרבד. השיר עוסק בדעות קדומות.

בהקדמה לשיר, סולן הלהקה דייוויד דריימן אומר: "Yeah, bringing you another disturbing creation from the mind of one sick animal who can't tell the difference, and gets stupified.", בתרגום חופשי: "כן, מביאים לכם עוד יצירה מפריעה מהמוח של חיה חולה שלא יכולה להבדיל, והיא מסתחררת."

במהלך השיר, דריימן, שהוא יהודי, אומר את המילה "תפחד" בעברית.

בצעירותו, דריימן, יצא עם בחורה לטינית והוריה לא הרשו להם להיות יחד, בגלל הבדליהם האתניים.

## הווידאו-קליפ
הווידאו קליפ של השיר מציג את הלהקה מנגנת בחדר חלוד הדומה למרתף ומגוון בסצנה עם ילד צעיר, היושב באותו החדר.
תוך כדי שהשיר מתקדם, הילד נרדף על ידי שדים ולקראת הסוף, הופך לאחד מהם. הווידאו משתמש בצורה נרחבת באפקט חזותי, הקרוי בדרך-כלל "ראש מהיר".

## בתקשורת
* רמיקס של השיר הופיע בסרט שטן על הזמן
* השיר נוגן בסרט דרגון בול זי: לורד סלאג
* גם הופיע בסרט Ballistic: Ecks vs. Sever

## נתוני מכירות

## קישורים חיצוניים

## הערות שוליים

קטגוריה:שירי 2000
קטגוריה:סינגלי בכורה מ-2000
קטגוריה:שירים באנגלית
קטגוריה:שירים נגד שנאת זרים וגזענות
קטגוריה:שירי נו מטאל
קטגוריה:שירי דיסטרבד
קטגוריה:שירי פלטינה כפולה בארצות הברית
נסיכה מלכותית

**הנסיכה המלכותית** (באנגלית: **Princess Royal**) הוא תואר שניתן באופן מסורתי (אך לא באופן אוטומטי) לבת הראשונה של מונרך בריטי. זהו תואר סמלי בלבד, והוא התואר הגבוה ביותר שיכולה לקבל נצר לבית המלוכה הבריטי שאינה המלכה. תואר זה מוענק לכל החיים, ולכן נסיכה לא יכולה להקרא "נסיכה מלכותית" במהלך תקופת חייה של נסיכה מלכותית אחרת. המלכה אליזבת השנייה, לדוגמה, לא החזיקה מעולם בתואר זה למרות שהייתה בתו הבכירה של המלך ג'ורג' השישי, משום שדודתה, הנסיכה מרי, החזיקה בתואר עד יום מותה בשנת 1965 ובעת מותה, אליזבת כבר הייתה מלכת הממלכה המאוחדת.

משנת 1642, אז הוענק התואר לראשונה, היו שבע נסיכות מלכותיות בממלכה המאוחדת. כיום מחזיקה בתואר זה בתה של המלכה אליזבת, הנסיכה אן. הנסיכה הבאה הצפויה לשאת את התואר היא הנסיכה שארלוט מוויילס.

הרעיון להעניק תואר מיוחד לנסיכה הבכירה היה של הנרייט מארי, נסיכת צרפת (1609–1669), בתו של אנרי הרביעי, מלך צרפת ואשתו של צ'ארלס הראשון, מלך אנגליה. המלכה רצתה ליצור גרסה אנגלית של התואר מאדאם רויאל, בו נקראה בצרפת בתו הבכירה של המלך. הנסיכה הראשונה שקיבלה את התואר "נסיכה מלכותית" בשנת 1642 הייתה בתם הבכירה של צ'ארלס הראשון והנרייטה מריה, הנסיכה מרי, שנולדה בשנת 1631.

התואר לא ניתן אוטומטית לבת הבכירה, אלא מוענק על ידי המונרך עצמו לפי שיקול דעתו. במהלך ההיסטוריה הבריטית היו שתי נסיכות בכירות שלא קיבלו את התואר מאביהן: מרי, נסיכת אנגליה, בתו הבכירה של ג'יימס השני, מלך אנגליה, שמלכה בממלכה במשותף עם בעלה, ויליאם השלישי; וסופיה דורותיאה, נסיכת הנובר, בתו היחידה של המלך ג'ורג' הראשון.

## הנסיכות המלכותיות
שבע הנסיכות שהחזיקו בתואר היו:

## קישורים חיצוניים

* הסבר על התואר "נסיכה מלכותית" באתר הרשמי של בית המלוכה הבריטי

*
קטגוריה:מונחים לנשים
מצעית (מפה)

ממוזער|שמאל|200px|שתי מצעיות ביתיות
**מַצָּעִית** (מכונה גם **פלייסמנט**, שיבוש של הביטוי האנגלי "placemat") היא מפת שולחן אישית.

במסעדות עממיות ומסעדות מזון מהיר משתמשים במצעיות נייר חד-פעמיות. לשימוש ביתי קיימות מצעיות ממגוון חומרים, ביניהם בד, שעם, חבל, פלסטיק.

מצעיות חד-פעמיות או כאלו העשויות מחומרים עמידים נועדו להגנה על שולחן האוכל מפני שריטות, נזקי נוזלים, כתמי מזון וחומם של כלי בישול או הגשה. אחרות, מעודנות יותר, מחומרים כגון משי או תחרה נועדו לשמש כפריט עיצובי בלבד. ישנן גם מצעיות המשמשות את שתי המטרות.

על מצעיות נייר במסעדות מדפיסים לעיתים את תפריט המסעדה או פרסומות או שהן מעוצבות כדפי צביעה או משחקי עט ונייר כדי להעסיק ילדים בעת ההמתנה לארוחה.

קיימות גם מצעיות לשימוש משרדי בעת ישיבות. הן עשויות עור או פלסטיק קשיח כגון ויניל, ונועדו להקל על הכתיבה ולאפשר הזזת חפצי הנוכחים על גבי השולחן בחרישיות.

קטגוריה:טקסטיל
קטגוריה:עיצוב פנים
פיל לש

שמאל|ממוזער|250px|פיל לש (מימין)
**פיליפ צ'פמן לש** (באנגלית: **Phillip Chapman Lesh**; ) היה מוזיקאי אמריקאי, אחד ממקימיה של להקת הרוק "גרייטפול דד". הוא ניגן בגיטרת בס בשלושת העשורים שבהם הייתה הלהקה קיימת.

## קריירה
לש נולד בברקלי שבקליפורניה. הוא החל את דרכו המוזיקלית ככנר, אבל בתיכון עבר לנגן בחצוצרה והתעניין גם במוזיקה קלאסית אוונגרדית וג'אז חופשי. הוא גם למד במכללת מילס אצל המודרניסט האיטלקי לוצ'אנו בריו. חבריו ללימודים כללו את המלחין המינימליסט סטיב רייך ואת חברו ללהקה טום קונסטנטן. בזמן לימודיו פגש את ג'רי גרסיה. לש הצטרף ללהקתו החדשה של גרסיה. הוא לא ניגן בגיטרה בס לפני שהצטרף ללהקה.

לש – לצד פול מקרטני, ג'ק ברוס, ג'ון אנטוויסל, וג'ק קסידי – היה בעל אופי חדשני בפיתוח תפקידו של הבס החשמלי בשנות ה־60. הוא לא היה מלחין פורה עם הגרייטפול דד, אף שתרם לרפרטואר הלהקה כמה שירים, כמו "New Potato Caboose", "Box of Rain", "Unbroken Chain" ו"Pride of Cucamonga", שהם משיריה הידועים. התעניינותו במוזיקה אוונגרדית הייתה חיונית בהשפעתה על הגרייטפול דד, בדחיפתה לטריטוריות חדשות וביצירת המיסטיקה סביבה.

אחרי התפרקות הגרייטפול דד המשיך לש לנגן עם חבריה בהרכבים שונים, דוגמת "The Other Ones" ו"The Dead", נוסף להופעות עם להקתו, Phil Lesh & Friends.

## חיים אישיים
לש ואשתו ג'יל ניהלו את ארגון הצדקה שלהם, "השרשרת הבלתי שבורה". לזוג שני בנים, גרהאם ובריאן, שהלכו בדרכו המוזיקלית של אביהם ומנגנים ומופיעים יחדיו. ב־1998 עבר לש השתלת כבד עקב מחלת הפטיטיס C ומאז הפך להיות מצדד נלהב בתרומות איברים, ובהופעותיו קרא לקהל להירשם כתורמים. ב־2006 אובחן אצלו סרטן הערמונית והוא עבר ניתוח להסרתו, שעבר בהצלחה.

## קישורים חיצוניים

* 

קטגוריה:ערכים שבהם תבנית בריטניקה אינה מתאימה
קטגוריה:מוזיקאים אמריקאים
קטגוריה:חברי היכל התהילה של הרוק אנד רול
קטגוריה:בסיסטים אמריקאים
קטגוריה:בוגרי מכללת מילס
קטגוריה:בוגרי אוניברסיטת קליפורניה בברקלי
קטגוריה:אמריקאים שנולדו ב-1940
קטגוריה:אמריקאים שנפטרו ב-2024
אדית פאטו

**אדית פאטו** (באנגלית: **Edith Pattou**) היא סופרת אמריקאית.

מרבית ספריה הם ספרי פנטזיה לנוער, הבולט בהם הוא "המסע אל קצה העולם".

## מכתביה
;Songs of Eirren
**כרך ראשון - *(Hero's Song* (1991
**כרך שני - *(Fire Arrow* (1997
**(Mrs. Spitzer's Garden* (2001
**(East * (2003
** באנגליה יצא לאור בשם **North Child** (2006)
** בישראל יצא לאור בשם **המסע אל קצה העולם** (2007), בתרגומו של אמיר צוקרמן

## קישורים חיצוניים
* 

קטגוריה:אמריקאים ילידי אילינוי
קטגוריה:אוונסטון (אילינוי): אישים
קטגוריה:סופרות פנטזיה אמריקאיות
קטגוריה:סופרי פנטזיה אמריקאים
קטגוריה:בוגרי אוניברסיטת קלרמונט
קטגוריה:בוגרות אוניברסיטת קליפורניה בלוס אנג'לס
קטגוריה:בוגרי אוניברסיטת קליפורניה בלוס אנג'לס
קטגוריה:אמריקאיות שנולדו במאה ה-20
קטגוריה:אמריקאים שנולדו במאה ה-20
לקס לוגר

**לורנס ונדל "לארי" פוהל** (באנגלית: **Lawrence Wendell "Larry" Pfohl**; נולד ב-2 ביוני 1958), הידוע יותר בשם הבמה שלו **לקס לוגר** (באנגלית: **Lex Luger**), הוא מתאבק עבר אמריקאי, שהופיע בארגוני ה-WWE וה-WCW.

## קריירה
פוהל החל את דרכו ב-WCW בשנת 1986 וצבר אט-אט פופולריות בקרב המעריצים. פופולריות זו התבטאה כאשר דמותו, לקס לוגר, החלה לזכות בתוארי האליפות בטורנירי הקרבות המבוימים של הארגון. לבסוף, התקבל למופעי ה-WWE (אז עוד בשמו הקודם של הארגון - WWF), בתור דמות נרקיסיסטית ו"רעה". עם הזמן ופיתולי התסריט שינתה דמותו את פניה והפכה ל"טובה". התסריטאים שיווקו את דמותו כ"גיבור האמריקאי" וכמודל לחיקוי.

ב-1996 חזר פוהל ל-WCW ולמעמדו הקודם כאחת הדמויות הפופולריות ביותר בארגון. באותן השנים היה ה-WCW ארגון ההיאבקות המקצועית הפופולרי ביותר בארצות הברית, עד אשר לבסוף ב-2001 כשל ונקנה על ידי ה-WWE, שחזר למעמדו הדומיננטי. פוהל לא שרד את החלפת בעלים זו ועבר לארגוני היאבקות קטנים יותר, ולבסוף התמקם בארגון המתחרה, TNA. בד בבד עם ההידרדרות בקריירה חלה גם הידרדרות בחייו האישיים. פוהל נעצר מספר פעמים, בין השאר בחשד לאחזקת סמים. הוא הורשע פעמיים, ואף נידון למאסר בן שבעה שבועות.

ב-2007 נפגע פוהל בצווארו, דבר שגרם לפגיעה עצבית ולשיתוקו. על אף טיפול ממושך, נותרו גפיו משותקות, ורופאיו סברו כי ייתכן שלא ישוב ללכת.

ב-2010 אמר לוגר בראיון כי כעת הוא מסוגל ללכת באופן חופשי ונוח ואף לנהוג ברכבו אחרי שהיה משותק מהצוואר מטה במשך מספר שנים.

ב-2025 נכנס לוגר אל היכל התהילה של ה-WWE .

## קישורים חיצוניים

* 
* 

## הערות שוליים

קטגוריה:אמריקאים ילידי מדינת ניו יורק
קטגוריה:באפלו: אישים
קטגוריה:היכל התהילה של ה-WWE
קטגוריה:מתאבקים מקצוענים אמריקאים
קטגוריה:מתאבקי ה-WWE
קטגוריה:מתאבקי ה-WCW
קטגוריה:מתאבקי Impact Wrestling
קטגוריה:נכים אמריקאים
קטגוריה:אמריקאים שנולדו ב-1958
משולש המוות

שמאל|ממוזער|300px|משולש המוות
**משולש המוות** (מאנגלית: Triangle of Death) הוא כינוי המתאר את השילוב הקטלני שעלול להיווצר על ידי שרשרת של שלושה מצבים רפואיים: היפותרמיה, חמצת (חומציות יתר של הדם) וקואגלופתיה (בעיה במנגנון קרישת הדם). שלושת המצבים משפיעים אחד על השני בהיזון חוזר חיובי וללא שבירת מעגל ההיזון, והשילוב ביניהם עלול להביא למוות.

במקרים של טראומה גופנית, דימום מאסיבי פוגע ביעילות הובלת החמצן, מה שמוביל לירידה בטמפרטורת הגוף (היפותרמיה), שעלולה לגרום לפגיעה במנגנון קרישת הדם ובכך להגביר את הדימום. בגלל הפגיעה במחזור הובלת החומרים בדם, הגוף נכנס למצב של הלם, ונאלץ לשרוף גלוקוז כדי לקבל אנרגיה. בתהליך שריפת הגלוקוז משתחררת חומצה לקטית המגדילה את חומציות הפלזמה בדם. החומציות היתרה פוגעת בתאים שונים, בהם בתאי שריר הלב, מה ששוב פוגע ביעילות מחזור הדם, וחוזר חלילה.

## ראו גם

* משולש החיים

קטגוריה:רפואת חירום
באיה מארה

**באיה מארה** (ברומנית: **Baia Mare**, בהונגרית: **Nagybánya**, בגרמנית: **Frauenbach**, ביידיש: **באניע**) היא עיר במחוז מרמורש שבצפון־מערב רומניה, בשיפולי הרי הקרפטים המזרחיים בטרנסילבניה.

באיה מארה היא בירת מחוז מרמורש והגדולה בעריה. מספר התושבים, נכון ל-2011, היה 123,738. היישוב הוזכר לראשונה במסמכים ב-1329 וב-1469 נתן מתיאש הוניאדי היתר לבניית חומות העיר.

במלחמת העולם השנייה היו בעיר כ-15,000 יהודים שרוכזו בגטו המקומי ונשלחו לאושוויץ ו-85% מתוכם נרצחו. לאחר המלחמה היו בעיר פחות מאלף יהודים, כולל יהודים שהגיעו מיישובים אחרים. כעת יש בעיר יהודים בודדים.

## אוכלוסייה
*רומנים: (79.81%)
*הונגרים: (14.84%)
*צוענים: (0.51%)
*גרמנים: (0.36%)
*אוקראינים: (0.25%)
*יהודים: (0.10%)

## מבנים
בבאיה מארה המבנה הגבוה ביותר ברומניה, ארובת מפעל הנחושת הפניקס; גובהה 351.5 מטר.

## ערים תאומות
לבאיה מארה עשר ערים תאומות:
* 
* 
* 
* 
* 
* 
* 
* 
* 
* 

## הקהילה היהודית בבאיה מארה
עד המחצית השנייה של המאה ה-19, הייתה באיה מארה נעולה בפני יהודים, וזאת בשל חוק משנת 1693 המגביל את התיישבותם במקום. יהודים בודדים שהצליחו להשיג היתר חריג מצד השלטונות להתיישב במקום, היו נתונים למגבלות קשיחות בנושא תעסוקה, ולפיקוח הדוק.

עם הסרת המגבלות לקראת סוף המאה ה–19 הלך וגדל מספר היהודים בבאיה מארה בקצב מהיר. עיקר עיסוקם סבב סביב מלאכה, מסחר ותיווך. יתרה מכך, היהודים היוו גורם משמעותי להתפתחות ענף המכרות בעיר.

משה אהרון קרויס היה רב העיר בתקופת השואה.

בבאיה-מארה פעל גטו בו רוכזו בני הקהילה והקהילות הקטנות שסבבו ממנו לרבות שומקוטה מארה. היהודים נשלחו למחנה ההשמדה אושוויץ, ורוב בני הקהילה נרצחו שם.

## לקריאה נוספת
* פנקס הקהילות רומניה ב, עמוד 86–89
* נאג'-באניא (באניה, באיא מארה), בתוך: שלמה שפיצר, **קהילות הונגריה: הקהילות החרדיות בהונגריה** - תש"ד, ירושלים: מכון ירושלים, תשס"ט, עמוד 236–237. (נתוני האוכלוסין בספר מבוססים על מפקד קהילות הונגריה של המועצה המרכזית של יהודי הונגריה שנערך בפקודת שלטונות הכיבוש הנאצי באביב 1944)
*

## קישורים חיצוניים

* 
* 

* החיים היהודיים בבאיה מארה 
* 

## הערות שוליים

קטגוריה:רומניה: ערים
קטגוריה:מרמורש
קטגוריה:קהילות יהודיות שהושמדו בשואה
קטגוריה:יישובים שהוקמו במאה ה-14
בוזאו

**בוזאו** (ברומנית: **Buzău**) היא עיר על חוף נהר בוזאו (מיובלי הסירט) במחוז בוזאו, בצפון מזרח חבל מונטניה, ברומניה, כ-100 ק"מ צפונית-מזרחית לבוקרשט.

היישוב, השוכן בצומת הדרכים שבין החבלים ההיסטוריים מולדובה, דוברוג'ה, טרנסילבניה ומונטניה, הוזכר החל משנת 325 ויש לו אוכלוסייה של 134,619 תושבים, נכון לשנת 2007. המחוז סביב בוזאו עשיר בבוסתנים, בגני שוק ובכרמים. יש לה תעשיות הנדסה מטלורגית ופלסטיקה.

## יהודי בוזאו
בשנת 1899 היהודים היוו 7.5% מאוכלוסיית היישוב. במהלך מלחמת העולם השנייה הוקם בעיר גטו בוזאו. כיום נותרו במקום יהודים בודדים בלבד.

## קישורים חיצוניים

* 
* 
* 

קטגוריה:רומניה: ערים
פריץ שטרסמן

שמאל|ממוזער|250px|לוח הוקרה באוניברסיטה החופשית של ברלין
**פרידריך ("פריץ") וילהלם שטרסמן** (בגרמנית: **Friedrich Wilhelm "Fritz" Strassmann**; 22 בפברואר 1902 – 22 באפריל 1980) היה כימאי גרמני, שגילה יחד עם אוטו האן וליזה מייטנר את תהליך הביקוע הגרעיני של האורניום, בשנת 1938. ב-1985 הוכר על ידי "יד ושם" כחסיד אומות העולם, על פועלו להצלת יהודייה בזמן השואה.

## ביוגרפיה
שטרסמן נולד בבופארד שבגרמניה, החל את לימודי הכימיה שלו בשנת 1920 באוניברסיטה הטכנית של הנובר וקיבל תואר דוקטור בשנת 1929. עבודת הדוקטורט שלו עסקה במסיסות של חומצה פחמתית (H2CO3) המכילה יוד במצב גזי. שטרסמן בחר בקריירה אקדמית מפני שקל היה ללכת במסלול זה מאשר לקבל משרה בתעשייה הכימית.

שטרסמן עבד במכון קייזר וילהלם בברלין משנת 1929. בשנת 1933 הוא יצא מאגודת הכימאים הגרמנים כאשר זו עברה לשליטת הנאצים. הוא נכנס ל"רשימה השחורה", אך האן ומייטנר סידרו לו משרת אסיסטנט בתשלום מופחת. שטרסמן החשיב את עצמו לבר-מזל, לדבריו "למרות משיכתי לכימיה, החופש האישי שלי חשוב לי עד כדי כך שלשמירתו אשבור אבנים לפרנסתי". במהלך מלחמת העולם השנייה הוא ואשתו, מריה הקטר שטרסמן, הסתירו בדירתם במשך חודשים את הפסנתרנית היהודייה המומרת אנדראה וולפנשטיין, תוך שהם מסכנים את עצמם ואת בנם בן השלוש.

ההתמחות שלו בכימיה אנליטית נוצלה על ידי האן ומייטנר בניסויים שבהם בדקו את תוצרי ההפגזה של אורניום עם נייטרונים. בדצמבר 1938 הוא גילה יחד עם אוטו האן את תהליך הביקוע של האורניום בעזרת נייטרונים. הוא למד גם שיטות לקביעת הגיל הגאולוגי של חפץ בעזרת דעיכה רדיואקטיבית.

בשנת 1946 מונה לפרופסור לכימיה אנאורגנית באוניברסיטת מיינץ ובשנת 1948 נמנה עם מקימי מכון מקס פלאנק לכימיה. לאחר מכן יסד את המכון לכימיה גרעינית.

בשנת 1957 נמנה עם החותמים על הצהרת גטינגן, שבה מחו שמונה-עשר מדעני גרעין גרמנים כנגד הרעיון של ממשלת קונראד אדנאואר לחמש את צבא גרמניה המערבית בטילים גרעיניים.

כשזכה אוטו האן בפרס נובל לכימיה בשנת 1944, על עבודתו בביקוע הגרעיני, שטרסמן לא קיבל את הפרס אתו. גם מליזה מייטנר ומאוטו רוברט פריש נשללה השותפות בפרס. האן ושטרסמן לא יכלו לכלול את שמה של מייטנר בדפי עבודתם, ובכך להודות שהם משתפים פעולה עם יהודייה הנמצאת בגלות. שטרסמן הביע את דעתו בנוגע לתפקידה של מייטנר באותם ניסויים: "היוזמה שלה הייתה ההתחלה של העבודה המשותפת עם האן" והיא "הייתה קשורה אלינו באופן אינטלקטואלי משוודיה...והייתה המנהיגה האינטלקטואלית של צוותנו".

נשיא ארצות הברית לינדון ג'ונסון העניק להאן, מייטנר ושטרסמן את פרס אנריקו פרמי בשנת 1966. האיגוד האסטרונומי הבינלאומי קרא אסטרואיד על שמו: 19136 שטרסמן.

## קישורים חיצוניים

* פריץ שטרסמן - פעילותו להצלת יהודים בתקופת השואה, באתר יד ושם 
* 
* 

## הערות שוליים

קטגוריה:כימאים גרמנים
קטגוריה:סגל אוניברסיטת מיינץ
קטגוריה:זוכי פרס אנריקו פרמי
קטגוריה:גרמנים חסידי אומות העולם
קטגוריה:מצילים בשואה: גרמניה
קטגוריה:גרמנים שנולדו ב-1902
קטגוריה:גרמנים שנפטרו ב-1980
קרב קורינתוס

**קרב קורינתוס**, היה קרב שהתרחש בשנת 146 לפנה"ס, בין הרפובליקה הרומית לליגה האכאית. הקרב הסתיים בניצחון מוחץ של רומא והשמדה טוטלית של הליגה.

בהנהגת הקונסול לוקיוס מומיוס אכאיקוס, הרומאים כבשו את עיר הנמל היוונית החשובה, קורינתוס, לאחר מצור בשנת 146 לפנה"ס. הם בזזו את העיר, הרסו אותה ועד שנת 44 לפנה"ס היא נשארה בלתי מיושבת. 

לאחר הקרב הוסף לממיוס האגנומן - אכאיקוס, על שם הניצחון על הליגה האכאית.

## קישורים חיצוניים

קורינתוס
קורינתוס
קטגוריה:יוון תחת שלטון רומא
שירקאמי-סנצ'י

**שירקאמי-סנצ'י** (ביפנית: **白神山地** - "אזור ההר של האל הלבן") הוא אתר מורשת עולמית של אונסק"ו, הנמצא בצפון האי הונשו שביפן. האזור הררי וגובהו נע בין 100 ל-1,243 מטר. הוא מכוסה ביער בתולי ומשתרע על פני חלקים נרחבים ממחוזות אקיטה ואאומורי. מתוך השטח הכולל של 1,300 קמ"ר, נכלל שטח בגודל 101.39 קמ"ר וכן אזור חיץ בגודל של 68 קמ"ר ברשימת אתרי המורשת העולמית בשנת 1993.

## רקע
שירקאמי-סנצ'י היה בין האתרים הראשונים ביפן שנכנסו לרשימת אתרי המורשת, ביחד עם טירת הימג'י, יקושימה ואזור האתרים הבודהיסטים בהוריו-ג'י ב-1993. אזורים מיוערים נרחבים בתוך השירקאמי-סנצ'י אינם נכללים ברשימה משום שרמת השימור בהם נמוכה מזו של האזור המרכזי. אתר המורשת מעולם לא נפתח למבקרים, מלבד מספר שבילים למטפסי הרים, והתכנון הוא להשאירו במצב זה. יש צורך באישור מיוחד מהנהלת היער על מנת להיכנס לאזור, וגם דיג במקום מצריך אישורים מהנהלת היער ומאיגוד הדיג. בצידו המזרחי נתחם היער בפארק הלאומי צוגארו (津軽国定公園).

## מאפיינים
### יער האשור הקדמון
לרוב עצי אשור אינם מתאימים לגידול פטריות שיטאקה, לכן יערות האשור מעולם לא הופרעו על ידי חקלאים, ועל כן נשתמרו יערות אלה יותר מאשר יערות אחרים ביפן. מלבד האשור, גדלים ביער גם עצי קאצורה, האריגירי, אסאדה וזנים אחרים של עצים נשירים גבוהים.

### אמונוטאקי
אנמונוטאקי (暗門の滝 - "מפלי שער הצל") הם שלושה מפלים הנמצאים בתוך אזור אתר המורשת וניתן להגיע אליהם בקלות. הם מהווים מוקד משיכה תיירותי.

### בעלי חיים
שירקאמי-סנצ'י עשיר בבעלי חיים, וביניהם נקר שחור, יעל יפני, נץ הרים, עיט זהוב, קוף מקוק יפני, נמנמניים ודוב שחור אסייתי.

### שירקאמידאקה
שירקאמידאקֶה (白神岳 - "פסגת האל הלבן") היא הפסגה הגבוהה ביותר בשירקאמי-סנצ'י, ממנה נשקף נוף לכל הסביבה. עם זאת, הפסגה אינה כלולה באתר המורשת העולמית, ולפיכך, אין צורך באישור על מנת לטפס אליה. בפסגה קיימים מתקני שירותים ומחסה.

## קישורים חיצוניים

* גלריית תמונות

קטגוריה:יפן: גאוגרפיה
קטגוריה:טוהוקו
הולנד-דוזייר-הולנד

**הולנד-דוזייר-הולנד** היה צוות של פזמונאים ומפיקים מוזיקליים בארצות הברית בשנות ה-60 ושנות ה-70 של המאה ה-20, שהורכב מהאחים בריאן ואדי הולנד ולמונט דוזייר. בין השנים 1962 ל-1967 עבד הצוות עבור חברת התקליטים מוטאון, והיה אחראי לרבים מהשירים המזוהים עם חברה זו ועם הצליל הייחודי שפיתחה, ובמיוחד עם הצלחת להקת הסופרימס. דוזייר ובריאן הולנד היו המלחינים והמפיקים, ואילו אדי הולנד כתב את המילים, ותכנן את הביצוע הקולי. כאשר הצוות נפרד מחברת מוטאון הם המשיכו לעבוד כצוות הפקה מוזיקלי ופזמונאים עד 1974.

## היסטוריה

הצוות נפגש לראשונה בחברת מוטאון. אדי הולנד עבד עם מייסד החברה ברי גורדי עוד בטרם הוקמה החברה. בשנת 1958 הפיק גורדי עבור אדי הולנד, כמבצע, את הסינגל "You" בחברת התקליטים "מרקורי". הייתה זו אחת ההפקות הראשונות של גורדי. מאוחר יותר, אדי הולנד החל לעבוד עבור מוטאון כזמר, ובשנת 1961 הגיע למקום השלושים במצעד הפזמונים בארצות הברית עם הלהיט "ג'יימי".

אדי הביא עמו את אחיו בריאן, שעבד כפזמונאי, ואף הוא זכה להצלחה בשנת 1961 כאשר כתב עבור להקת ה"מרוולטס" את הלהיט "בבקשה אדון דוור" (Please Mr. Postman), שהגיע למקום הראשון במצעד הפזמונים בארצות הברית. דוזייר עבד כזמר עבור כמה חברות תקליטים בסוף שנות ה-50 ובתחילת שנות ה-60 של המאה ה-20, ובהן חברת "אנה" שהייתה בבעלות אנה, אחותו של גורדי, וחברת הבת של מוטאון מ-לו-די (Mel-o-dy).

השלושה התאחדו באולמי מוטאון בדטרויט על מנת ליצור חומרים עבורם ועבור מבצעים אחרים, אך עד מהרה מצאו כי הם מעדיפים להיות פזמונאים ומפיקים מאשר להופיע בעצמם. בתקופת עבודתם עבור מוטאון כתבו עשרות שירים עבור אמני החברה. במיוחד היה להם חלק בהצלחת ארבע הפסגות והסופרימס, וברצף של חמישה סינגלים רצופים שהגיעו למקום הראשון במצעד הפזמונים האמריקאי שהחלו עם "לאן הלכה אהבתנו" (Where Did Our Love Go) שביצעו הסופרימס ב-1964.

השלישייה עזבה את מוטאון ב-1967 בשל סכסוך עם ברי גורדי בנוגע לתמלוגים וחלוקת הרווחים. הם ייסדו חברות תקליטים עבור עצמם כ"Invictus Records" או "Hot Wax Records", שזכו להצלחה בינונית. מוטאון תבעה אותם על הפרת החוזה שביניהם, והצוות תבע בתביעה שכנגד. ההתדיינות המשפטית הייתה אחת הארוכות בהיסטוריה של תעשיית המוזיקה בארצות הברית, וכתוצאה מכך נאלצו הולנד-דוזייר-הולנד להעניק קרדיט ללחן בתקליטים שהוציאו חברותיהם לצמד מלחינים בשם ויין ודאנבר. התביעה הסתיימה בפשרה בשנת 1977 בתשלום זניח של כמה אלפי דולרים ששילמו הולנד-דוזייר-הולנד למוטאון.

בתחילת שנות השבעים עזב דוזייר את הצוות על מנת לחדש את הקריירה שלו כזמר. הוא הוחלף בהרולד ביטי. הצוות החדש המשיך לעבוד עבור זמרים שונים, ביניהם אף זמרי מוטאון כמייקל ג'קסון והסופרימס, גם בתקופה בה התנהלה התביעה המשפטית.

לאחר התפרקות הצוות הקים דוזייר חברת הפקה משלו, לצד הופעה כזמר, בעוד שהאחים הולנד ממשיכים להחזיק בחברות שייסדו ביחד עם דוזייר, הפעילות עדיין בתחום ההפקה המוזיקלית.

## קישורים חיצוניים
* 

* 

קטגוריה:מפיקים מוזיקליים אמריקאים
קטגוריה:חברי היכל התהילה של הרוק אנד רול
קטגוריה:זוכי פרס גראמי
קטגוריה:הרכבים ולהקות שהונצחו בשדרת הכוכבים של הוליווד
בריאן הולנד

**בריאן הולנד** (באנגלית: Brian Holland; נולד ב-15 בפברואר 1941) הוא פזמונאי ומפיק מוזיקלי אמריקאי, הידוע כחלק מצוות הכותבים הולנד-דוזייר-הולנד בו היה חבר, ביחד עם אחיו אדי הולנד ועם למונט דוזייר. הצוות היה אחראי לרבים מהלהיטים של חברת מוטאון בשנות ה-60, וכתב עבור אמנים כמרתה והוונדלאס, הסופרימס, ארבע הפסגות והאחים אייזלי. בריאן הולנד ודוזייר שמשו כמפיקים המוזיקליים, בעוד שאדי הולנד כתב לרוב את המילים. בשנת 1967 עזב הצוות את מוטאון עקב סכסוך כספי עם הבעלים ברי גורדי, ופעל במסגרת חברות עצמאיות שייסדו, עד לשנת 1977.

בנוסף לכך הייתה להולנד קריירה קצרה כזמר בין השנים 1958 עד 1962, בחברות שונות, לרבות מוטאון. ביחד עם למונט דוזייר, כצמד קולי, הוציא סינגל יחיד בשנת 1963 ולאחר שעזבו את מוטאון, בשנות ה-70, המשיכו בפעולה כצמד קולי, ופרסמו מספר שירים בסגנון רית'ם אנד בלוז שזכו להצלחה בינונית. בשנים 1974 עד 1975 שב הולנד וניסה את כוחו כמבצע בודד.

## קישורים חיצוניים

קטגוריה:זמרים אמריקאים
קטגוריה:מלחינים אמריקאים
קטגוריה:מפיקים מוזיקליים אמריקאים
קטגוריה:אמריקאים שנולדו ב-1941
אדי הולנד

**אדוארד "אדי" הולנד ג'וניור** (נולד ב-30 באוקטובר 1939) הוא פזמונאי ומפיק מוזיקלי אמריקאי הידוע כחלק מצוות המפיקים המוזיקליים הולנד-דוזייר-הולנד, שפעלו במסגרת חברת מוטאון בשנות ה-60 ובאופן עצמאי לאחר מכן.
## חייו
הולנד התחיל את דרכו כזמר, והקליט בחברת מוטאון להיט בשם "ג'יימי" שזכה להצלחה בינונית. מאחר שלקה בפחד במה החל לעבוד מאחורי הקלעים, ולכתוב עבור אמנים אחרים. בשנת 1962 החל לעבוד עם אחיו בריאן הולנד ועם המפיק למונט דוזייר. הצוות הולנד-דוזייר-הולנד זכה להצלחה מרובה, והיה אחראי לרבים מהלהיטים של חברת מוטאון בשנות ה-60. הצוות כתב עבור אמנים כמרתה והוונדלאס, הסופרימס, ארבע הפסגות והאחים אייזלי. בריאן הולנד ודוזייר שמשו כמפיקים המוזיקליים, בעוד שאדי הולנד כתב לרוב את המילים. בשנת 1967 עזב הצוות את מוטאון עקב סכסוך כספי עם הבעלים ברי גורדי, ופעל במסגרת חברות עצמאיות שייסדו, עד לשנת 1977.

## קישורים חיצוניים

קטגוריה:פזמונאים אמריקאים
קטגוריה:אמריקאים שנולדו ב-1939
איוואמי גינזאן

**איוואמי גינזאן** (ביפנית: **石見銀山**) הוא מכרה כסף בעיר אודָה, במחוז שימאנה, באי הונשו שביפן. המכרה ו-13 אתרים נוספים הקשורים בכריית כסף, ייצורו ובהובלתו נוספו לרשימת אתרי מורשת עולמית של אונסק"ו בשנת 2007 ומשתרעים על שטח כולל של 442 הקטאר.

ימין|ממוזער|200px|מראה במכרות
המכרה נפתח בשנת 1526 על ידי סוחר יפני בשם קאמיָה ג'וטֵיי, ושיא תפוקתו הייתה בתחילת המאה ה-17, כאשר נכרו בו כ-38 טון כסף בשנה, שהיוו כשליש מהתפוקה העולמית. בכסף מהמכרה השתמשו בעיקר להטבעת מטבעות, ועל כן היה נושא למלחמות מרובות, עד אשר שוגונות טוקוגאווה נטלה את השליטה עליו, לאחר הניצחון בקרב סקיגהארה, בשנת 1600. לאחר מכן תוחם המכרה בגדרות ונחסם על ידי עצי אורן. טירת יאמָבּוּקי נבנתה בלב מתחם זה. כריית כסף מהמכרה הופסקה במאה ה-19 בשל אי עמידה בתחרות עם מכרות אחרים.

חלקים מהמכרה נמצאים עדיין במצב טוב וממשלת יפן הכריזה על המקום כאזור שימור מיוחד בשל קיבוץ מבנים היסטוריים. הממשלה אף בקשה להכיר במכרה כאתר מורשת עולמית, והצליחה בכך בשנת 2007, אף על פי שהערכת הוועדה הבינלאומית למונומנטים ולאתרים לא מצאה באתר זה "ערך עולמי יוצא דופן".

## קישורים חיצוניים

* אתר המכרה
* מטבעת יפן, סט מטבעות אתרי מורשת עולמית

## הערות שוליים

קטגוריה:אסיה: מכרות
קטגוריה:יפן: כלכלה
קטגוריה:צ'וגוקו
למונט דוזייר

**למונט דוזייר** (באנגלית: **Lamont Dozier**; 16 ביוני 1941 – 9 באוגוסט 2022) היה פזמונאי ומפיק מוזיקלי אמריקאי.

## קריירה
דוזייר היה ידוע במיוחד כחלק מהצוות הולנד-דוזייר-הולנד, שהיה אחראי לכמה מהלהיטים המזוהים עם חברת מוטאון בשנות ה-60, וכתב את להיטיהם הגדולים של מבצעים כמרתה והוונדלאס, הסופרימס, ארבע הפסגות והאחים אייזלי. ביחד עם בריאן הולנד, שימש דוזייר כמפיק המוזיקלי של הצוות. לאחר שהצוות עזב את מוטאון בשנת 1967 ופתח חברות תקליטים משלו, החל דוזייר להופיע כזמר, ולהקליט במסגרת חברות אלו. דוזייר נפרד מהצוות בתחילת שנות ה-70.

דוזייר זכה להצלחות אף בשנות ה-80 כאשר כתב להיטים עבור זמרים כאליסון מויה וסימפלי רד. בשנת 1988 חבר לזמר פיל קולינס לכתיבת השיר "שני לבבות" (Two Hearts) עבור הסרט באסטר. השיר הגיע למקום הראשון במצעדי הפזמונים. במקביל המשיך להקליט ולהופיע בעצמו כזמר. בשנת 2004 הקליט גרסה עדכנית ללהיטי מוטאון שיצר בשנות השישים באלבום בשם "Reflections Of...". הגרסה המחודשת סיפקה עיון מחודש בצליל הפופי של מוטאון בשנות השישים, שדוזייר היה בין האחראים ליצירתו.

דוזייר נפטר ב-9 באוגוסט 2022. הותיר אחריו אישה, ברברה, ושלושה ילדים.

## קישורים חיצוניים

* 

קטגוריה:זמרים אמריקאים
קטגוריה:מלחינים אמריקאים
קטגוריה:מפיקים מוזיקליים אמריקאים
קטגוריה:חברי היכל התהילה של הרוק אנד רול
קטגוריה:זוכי פרס גראמי
קטגוריה:אמריקאים שנולדו ב-1941
קטגוריה:אמריקאים שנפטרו ב-2022
Break the Ice

**Break the Ice** (בעברית: **לשבור את הקרח**) הוא הסינגל השלישי של זמרת הפופ האמריקאית בריטני ספירס, מתוך אלבומה Blackout. השיר נכתב על ידי נייט הילס, ג'יימס וושינגטון, קרי הילסון ומרסלה ארסיה.
הקליפ הוא אנימציה יפנית, אנימה. הקליפ עצמו הוא שחזור לקליפ Toxic.

## וידאו קליפ
ימין|ממוזער|250px|ספירס, בדמותה המצוירת
בשל מצבה האישי של בריטני באותה עת, לא צולם קליפ לשיר וזהו הקליפ הראשון של ספירס שמציג אנימציה בסגנון אנימה, אשר בוים על ידי רוברט הולס. בקליפ, ספירס המצוירת נראית בדרכה לנקום בגבר וכמו כן להרוס בניין של אנשי-צמרת שמנסים להשתלט עליה, שנקרא Victory, בו שוכן אותו גבר וכמו כן פס-ייצור של אלפי כפילות שלה במבחנות. בתום הקליפ, ספירס מצליחה לממש את משימה ואכן להשמיד את "כוחות הרשע". רבים ממעריציה פירשו את הכתובית בסוף הקליפ שאומרת "המשך יבוא..." לכך שיהיה המשך לעלילה ובכלל, המשך לקריירה של ספירס. הקליפ שלמעשה מלא ברמזים שתולים ובעלילה שניתן לפרשה במספר דרכים, נחשב כקליפ המשך ללהיט שלה "Toxic", מהאלבום In the Zone. ואכן, קליפ-הקאמבק שלה, "Womanizer", המשיך את הקו הסגנוני של "Toxic" ו-"Break The Ice".

## מיקומי שיא
השיר הגיע למקום ה-43 במצעד הבילבורד האמריקאי ולמקום ה-15 במצעד הבריטי שם הוא הסינגל הכי פחות מצליח של ספירס. בישראל הגיע השיר למקום הראשון במצעד של רדיוס 100 FM.

## קישורים חיצוניים

קטגוריה:שירי 2007
קטגוריה:סינגלים מ-2008
קטגוריה:שירי בריטני ספירס
קטגוריה:שירים באנגלית
קטגוריה:שירים שנכתבו על ידי קרי הילסון
קטגוריה:וידאו קליפים מונפשים
קטגוריה:שירים על מיניות
קטגוריה:שירי אלקטרו
קטגוריה:שירי R&B עכשוויים אמריקאיים
קטגוריה:שירי פלטינה בארצות הברית
קטגוריה:סינגלים בהוצאת ג'ייב רקורדס
אוגוסטוס מונגרדיין

**אוגוסטוס מונגרדיין** (אנגלית: **Augustus Mongredien**; מרץ 1807 - מרץ 1888) אמן שחמט אנגלי ממוצא צרפתי. היה כלכלן פוליטי וסופר. בשיא יכולתו השחמטאית הגיע מונגרדיין היה ממוקם במקום ה-10 בעולם.

התפרסם בזכות דו-קרב שקיים בשנת 1859 עם פול מורפי ובמיוחד המשחק הראשון בדו-קרב שהסתיים בתיקו. את יתרת שבעת המשחקים הפסיד מונגרדיין 0–7. בשנת 1862 השתתף בתחרות הראשונה שהתקיימה בשיטה בה כל מתמודד משחק מול כל היתר; מונגרדיין סיים במקום האחד עשר מתוך ארבעה עשר מתמודדים בהשיגו 3 נקודות מתוך 13.

## קישורים חיצוניים

* מידע כללי

קטגוריה:שחמטאים בריטים
קטגוריה:שחמטאים אנגלים
קטגוריה:בריטים שנולדו ב-1807
קטגוריה:בריטים שנפטרו ב-1888
ספרי

**סִפְרֵי** הוא שם כולל לשני מדרשי הלכה, אחד על ספר במדבר ואחד על ספר דברים, אם כי בקרב הראשונים גם מדרשי הלכה אחרים נקראו לעיתים בשם "ספרי". מילולית, פירוש השם הוא "ספרים" (זאת לעומת השם של המדרש על ויקרא, ששמו הוא ספרא, דהיינו "ספר" או "הספר"). אפשר ששם זה הוא קיצור מ"שאר ספרי דבי רב", דהיינו שאר הספרים של "בית רב", לעומת "ספרא דבי רב" – הספר של "בית רב". מכל מקום אין הסכמה במחקר באשר למשמעות המדויקת של שמות אלה.

ספרי במדבר הוא מדבי רבי ישמעאל, וספרי דברים הוא מדבי רבי עקיבא. ככל מדרשי ההלכה הקלסיים, הם נערכו כנראה באמצע המאה השלישית לספירה.

## הספרי בתלמוד
בתלמוד הבבלי מובאת אמרה של רבי יוחנן: . לא ברור לאיזה מדרש בדיוק התכוון רבי יוחנן בדבריו אלה, שפשטם הוא שאמירה סתמית באותו מדרש היא לשיטתו של רבי שמעון בן יוחאי. רב שרירא גאון מסייג אמירה זו, וכותב כי אין משמעות הדבר שמה שנאמר ללא ציון הוא מדברי רבי שמעון, אלא שדבר הלכה זה עבר במסורת באמצעות בית המדרש של רבי שמעון.

לדעת ר' דוד צבי הופמן, "ספרי" הנזכר בתלמוד כלל מדרשי הלכה לספרי שמות, במדבר ודברים, ואינו זהה לספרי המצוי בידינו כיום.

## שני חלקי הספרי
איחוד מדרשי ההלכה על במדבר ודברים לספר אחד (על אף שכאמור הם באו מבתי מדרש שונים) נעשה עוד בתקופה קדומה, שכן ראשונים קדומים כרש"י ובעל "הערוך" כבר מתייחסים אליו כקובץ אחד, ואף כתב היד הטוב ביותר שלהם מכיל את שניהם כרצף.

## פרשני הספרי
* פירוש **רבנו [[הלל בן אליקים]]**.
* פירוש קדום **המיוחס ל[[הראב"ד]]**.
* '''כתר כהונה''' על הספרי מרבי צבי הירש הכהן וולק.
* **ספרי דבי רב** – של הרב דוד פרדו.
* **התורה והמצוה** – פירושו של המלבי"ם לתורה המפרש למעשה את מדרשי ההלכה.
* **אהלי יהודה** – פירוש של רבי יהודה נג'אר.
* **עמק הנצי"ב** – פירוש של הנצי"ב מוולוז'ין.

## ראו גם
* ספרי במדבר
* ספרי דברים
* ספרא

## קישורים חיצוניים

* 
* הספרי (דפוס ונציה ה'ש"ו) באתר "דעת" 
* 
* 

## הערות שוליים

*
קטגוריה:מדרשי הלכה
קטגוריה:ספר במדבר
קטגוריה:ספר דברים
קטגוריה:מדרשים על התורה
נבחרת קלדוניה החדשה בכדורגל

**נבחרת קלדוניה החדשה בכדורגל** (בצרפתית: **Équipe de Nouvelle-Calédonie de football**) היא נבחרת הכדורגל הלאומית של קלדוניה החדשה.

## כל [[גביע העולם בכדורגל|גביעי העולם]]
*1930 עד 2002 - לא נכנסה
*2006 עד 2026 - לא העפילה

## כל [[גביע אוקיאניה לאומות|גביעי אוקיאניה לאומות]]

:*משחקי תיקו כוללים גם משחקים שהוכרעו בבעיטות הכרעה

## כל גביעי [[חלוקה מנהלית של צרפת#מושבות מעבר לים|המושבות מעבר לים של צרפת]] בכדורגל
* 2008 - מקום חמישי
* 2010 - שלב הבתים
* 2012 - שלב הבתים

## תלבושות לאורך השנים
גיבובה היא ספקית המדים הנוכחית של הנבחרת הלאומית מאז 2022. נכון לשנת 2012, מדי הבית של הנבחרת הלאומית הם חולצה אפורה עם מכנסיים קצרים אדומים וגרביים אדומות. מדי החוץ הם חולצה אדומה עם מכנסיים קצרים אדומים וגרביים לבנות.
#### חסות ערכה

## קישורים חיצוניים
* 

## הערות שוליים

קלדוניה החדשה
קטגוריה:קלדוניה החדשה: כדורגל
קלדוניה החדשה
מפרץ טמפה

**מפרץ טמפה** (באנגלית: **Tampa Bay**) הוא מפרץ המצוי בחופה המערבי של מדינת פלורידה שבארצות הברית. המפרץ מהווה חלק ממפרץ מקסיקו.

## גאוגרפיה
מפרץ טמפה הוא מפרץ רדוד, שעומקו הממוצע כ-3.4 מטרים, ושטחו כ-1031 קמ"ר. סביב המפרץ מצויים המחוזות של מדינת פלורידה: הילסבורו, מאנאטי, ופיינלאס.

המפרץ הוכרז כאתר טבע בעל חשיבות לאומית על ידי הסוכנות להגנת הסביבה של ארצות הברית בשל צמחי המנגרוב הגדלים לחופיו, 200 מיני הדגים המצויים בו ו-25 מיני הציפורים המצויים לחופיו וניזונים ממנו.

במפרץ שתי שמורות טבע: שמורת הטבע הלאומית פיינלאס ואגמונט קי.

## תחבורה
בשל רדידות המפרץ, ועל מנת לאפשר גישה לנמל טמפה - הנמל הגדול ביותר בפלורידה והעשירי בגודלו בארצות הברית, נחפרו כ-120 ק"מ של תעלות מים עמוקים במפרץ. 

שני נמלים נוספים המצויים במפרץ הם נמל מאנאטי - בו שטחי האחסנה בקירור הגדולים ביותר במפרץ מקסיקו, ונמל סנט פיטרסבורג בו מצוי בסיס של משמר החופים של ארצות הברית.

הגשרים החוצים את המפרץ הם:
*גשר סנשיין סקייווי
*גשר גנדי
*גשר האוורד פראנקלנד
*גשר קורטני קמבל
*גשר קלירווטר בייסייד
## ספורט
אזור מפרץ טמפה מיוצג בשלוש מהליגות המקצועניות המרכזיות בצפון אמריקה. קבוצת הפוטבול טמפה ביי באקנירס מליגת ה-NFL וקבוצת ההוקי קרח טמפה ביי לייטנינג מליגת ה-NHL מבוססות בעיר טמפה, בעוד קבוצת הבייסבול טמפה ביי רייס מבוססת בעיר סיינט פיטרסברג.

בין 1996 ל-2001 יוצג האזור גם בליגת הכדורגל הראשית בצפון אמריקה, ה-MLS, על ידי קבוצת טמפה ביי מיוטיני.

## היסטוריה
במפרץ טמפה התרחש במהלך מלחמת האזרחים האמריקנית הקרב הימי הידוע בשם "קרב טמפה".

## יהדות

במפרץ קיימת קהילה יהודית משמעותית, ובה כ-51,400 יהודים, המהווים את קהילת יהדות טמפה. להם יש באזור 37 בתי כנסת, בית ספר יהודי אחד ושבעה גני ילדים יהודיים.

## קישורים חיצוניים

*מפות מפרץ טמפה
* 
## הערות שוליים

טמפה
טמפה
קטגוריה:אזור מפרץ טמפה
צפון מרכז פלורידה

300px|שמאל|ממוזער|צפון מרכז פלורידה
אזור **צפון מרכז פלורידה** (באנגלית: **North Central Florida**) נמצא בצפונה של מדינת פלורידה שבארצות הברית. האזור כולל את המחוזות אלצ'ואה, ברדפורד, גליכרייסט, המילטון, יוניון, לאפייט, מדיסון, מאריון, סוואני פאטנם וקולומביה.

הערים העיקריות באזור הן גיינסוויל (הגדולה בערי האזור), אוקאלה, לייק סיטי, לייב אואוק ופאלאטקה.

העיר גיינסוויל מהווה את המרכז התרבותי והכלכלי של האזור, ובה מצויה אוניברסיטת פלורידה.

אקלים האזור סוב טרופי ופני השטח של האזור מכוסים גבעות נמוכות שעליהם בעיקר יערות עצי אורן, מגנוליה ואלון דרומי ושרכי איזוב ספרדי (Spanish moss).

קטגוריה:פלורידה: אזורים
אביעד גיל

**אביעד גיל** (נולד ב-1983) הוא זמר חרדי-מזרחי, מפיק ומלחין. מייסד ומנכ"ל חברת ההפקות "הפקות חברים".

## ביוגרפיה
אביו מחנך בתלמוד תורה "זכרון מאיר" בבני ברק. הזמר והדי ג'יי נריה אנג'ל הוא אחיו הצעיר.

למד בישיבת "יצחק ירנן" באשקלון.

### מוזיקה
את שיריו הראשונים כתב עוד בהיותו בישיבה. התפרסם לראשונה בעקבות השיר "היכן הילד שלי" העוסק בפרשת ילדי תימן. השיר הופיע בפסקול הסרט "נשמה של ילד" העוסק בפרשת ילדי תימן, בהפקתם של האחים גרובייס.

בשנת 2004 הופיע בסרט "זעקת הנפטר".

הופעתו הראשונה הייתה בהכנסת ספר תורה.

את תחילת דרכו המוזיקלית עשה בהקלטת גרסאות כיסוי לשירים חסידיים מוכרים. גיל ביצע חידוש לשיר "עזר עזר" הטורקי שזכה לחשיפה רבה, כאשר את החליף את מילות השיר המקורי במילים "עזר עזר לי ה' תמיד עזר" והקליט את השיר כדואט עם הזמר בני מזרחי. השיר נכלל באלבום "אביעד גיל וחברים" כשאת כל האלבום ביצע בדואטים עם מיטב הזמרים. האלבום נמכר בלמעלה מ-20,000 עותקים. בהמשך הקליט יצירות נוספות משלו כדוגמת "נשמת כל חי" ו"אחות קטנה", שביצע עם חברו גד אלבז.

גיל הקים משרד "הפקות חברים" הכולל אולפן הקלטות. בין המיוצגים במשרד: מישל אלבז (בתו של בני אלבז), המופיעה בקרב הציבור הדתי בפני נשים בלבד. בעבר ייצג את הזמר מידד טסה.

בין 2020 ל-2021 היה שופט בתוכנית המציאות של רדיו קול חי, "הקול הבא".

#### דיסקוגרפיה
* 2000 – "נישא תפילה"
* 2002 – "כל הוני"
* 2004 – "בלהיטי זהב" (אביעד גיל וחברים)
* 2005 – "נשמת כל חי"
* 2006 – "אחות קטנה"
* 2007 – "לא לבד"
* 2010 – "קריעת ים סוף"
* 2013 – "מזרח"

בשנת 2014 השתתף באלבומו של אבי בן ישראל "פעמיים כי-טוב".

### חיים אישיים
נשוי (מאז 2012) לאיילת ישראל, ולהם חמישה ילדים.

ב-2025 פורסם כי הזמר החרדי מידד טסה הגיש תביעה לבית המשפט המחוזי נגד גיל. לפי הנטען, לאורך התקופה בה גיל היה מנהלו המוזיקלי של טסה, הוא ניצל אותו כלכלית ונפשית וביצע בו עבירות מין. לטענת טסה, גיל הודה בבית דין של רבנים אך בבית משפט הכחיש את המיוחס לו ושינה את גרסתו. אולם לטענת גיל, טסה ברח מהליך בוררות שזימן בעצמו, אך כאשר הבין כי יפסיד בהליך - אז פנה לבית המשפט תוך שהוא מציג שם טענות סותרות ושקריות.

## קישורים חיצוניים
* 
* 
* 
* 

## הערות שוליים

קטגוריה:זמרים השרים בעברית
קטגוריה:זמרים ישראלים
קטגוריה:זמרי מוזיקה מזרחית ישראלים
קטגוריה:מלחינים ישראלים
קטגוריה:שחקני קולנוע חרדי
קטגוריה:שופטי הקול הבא
קטגוריה:ישראלים שנולדו ב-1983
טיגריס סומטרה

[ממוזער|טיגריס סומטרה חושף את שיניו בגן חיות ב[פלורידה]]
**טיגריס סומטרה** או **טיגריס סומטרי** (שם מדעי: *Panthera tigris sumatrae*) הוא תת-מין של טיגריס המצוי על האי האינדוניזי סומטרה. הטיגריס הסומטרי הוא הקטן מבין כל תת-המינים של הטיגריס. תוחלת חייהם כ-15 שנים בבר, וכ-20 שנים בשבייה.

## מאפיינים
הטיגריסים הסומטרים הם בדרך כלל בעלי חיים יחידאים (סוליטריים).פסיו של הטיגריס הסומטרי דקים מאלו של תת-מינים אחרים של הטיגריס, ורעמתו גדולה יותר משל אלו האחרונים.

הזכרים הבוגרים מגיעים לאורך של 2.50 מטרים מראשם לתחילת זנבם ובמקרים יוצאי דופן יכולים להגיע ליותר, ומשקלם הוא כ-145 ק"ג. הנקבות מגיעות לאורך שני מטרים, ומשקלן כ-90 ק"ג בלבד.

חושי הראייה והשמיעה שלו חדים מאוד, בכפות רגליו קרומי שחייה חלקיים, ובזכות אלו הוא נחשב לשחיין מעולה, וזה יתרון גדול עבורו. ובזכות גודלו הקטן הוא יכול לנוע בקלות בסבך הג'ונגל, והם מהירים, אתלטים וקופצים למרחק 10 מטרים וגובה 5 מטרים, והם הנתונים הטובים ביותר ביחס לשאר תת-המינים. כול אלו מסייעים לו במהלך הטרף.

## תזונה
הטיגריס הסומטרי נוטה לצוד בשעות הלילה. שיטת הציד העיקרית שלהם היא מעקב שקט אחרי טרפם, ותקיפתו במפתיע מאחור או מהצדדים. הם יאכלו את כל מה שיצליחו לצוד, אבל עיקר מזונם הוא חזירי בר, טפירים מלאיים, איילי סמבר, מונטיאקים מצויים, סרואים סומטריים, מונטיאקים סומטריים, איילונים גדולים ועופות. לעיתים רחוקות הם צדים קופי אורנגאוטן ואף גורי פיל סומטרי וגורי קרנף סומטרה.

## רבייה
הטיגריסים יכולים להתרבות בכל עת בשנה, אך לרוב הם מתרבים במהלך החורף או האביב. הנקבה תיכנס להיריון בן 100 ימים לערך, ובסופו תמליט על-פי רוב שני גורים או שלושה. תועד מקרה של לידת שישה גורים, אך מצבים אלו נדירים. בצאתם לאוויר העולם עיני הגורים סגורות, ומשקל כל אחד מהם הוא כ-1.4 קילוגרמים. עיניהם נפקחות לאחר עשרה ימים לערך, אולם משך זמן זה עשוי להתקצר. בשמונת השבועות הראשונים לחייהם יזונו מחלב אמם, ולאחר מכן יצרכו מזון מוצק יותר במקביל ליניקה. מהיניקה ייגמלו בגיל חמישה עד שישה חודשים. את המאורה יעזבו הגורים לראשונה לאחר שבועיים מרגע לידתם, והם ילמדו לצוד בגיל חצי שנה. עצמאות מלאה ישיגו בגיל שנה וחצי עד שנתיים.

## תפוצה ואוכלוסייה
אוכלוסייתו הפראית נאמדת בכ-400 עד 500 פרטים, שמרביתם נמצאים בפארקים הלאומיים ושמורות טבע, והשאר פזורים בשטחים שמוסבים בהדרגה לשימוש חקלאי.

הטיגריס הסומטרי חי רק בסומטרה. שם הוא חי כמעט בכל בתי הגידול, החל מיערות נמוכים וכלה ביערות הרריים. חלק משטח המחיה שלו אינו מוגן בחוק. בישראל הטיגריס הסומטרי נמצא כמעט בכל גני החיות.

## סכנת הכחדה
הטיגריס הסומטרי נמצא בסכנת הכחדה חמורה עקב הרס בתי הגידול שלו, וציד בלתי חוקי.

ישנם מאמצי שימור רבים, וביולי 2007 הוסכם על שיתוף פעולה מיוחד בין גופים ממשלתיים ולא-ממשלתיים שמטרתו שימור מינים המצויים בסכנת הכחדה, ובראשם הטיגריס הסומטרי. למרות זאת, ציידים לא חוקיים ממשיכים להרוג פרטים רבים מדי שנה, וכ-66 פרטים נורו למוות בין 1998 ל-2000.

## קישורים חיצוניים

* תוכנית השימור של הטיגריס הסומטרי
* מידע על הטיגריס הסומטרי
* מידע באנגלית על הטיגריס הסומטרי המצוי בגן החיות התנ"כי בירושלים
* תיעוד מרתק: טיגריס סומטרי נדיר בא לעולם, כתבה "הזנב הארוך" 2 באוקטובר 2013
* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:טקסונים שתוארו בידי רג'ינלד אינס פוקוק
קטגוריה:טיגריס
קטגוריה:סומטרה: יונקים
קטגוריה:סומטרה: בעלי חיים אנדמיים
קטגוריה:בעלי חיים שתוארו ב-1929
קטגוריה:תת-מיני בעלי חיים
יום שלישי הגדול

ממוזער|מפת 14 המדינות והטריטוריה שהצביעו ביום שלישי הגדול בבחירות המקדימות שנערכו ב-2020.

בבחירות לנשיאות ארצות הברית, **יום שלישי הגדול** (באנגלית: **Super Tuesday**) הוא כינוי ליום שלישי בו נערכות התמודדויות בו זמנית במספר הרב ביותר של המדינות במהלך עונת הבחירות. לא מדובר באירוע רשמי, ואין כללים לגביו, ובכל 4 שנים התאריך וההרכב של היום עשויים להשתנות.

במערכת הבחירות של 1984 היו שלושה ימים שונים שנקראו סופר טיוזדיי. ב-1988 החליטו קבוצה של מדינות דרומיות, ביוזמה של הדמוקרטים באותן מדינות, להתאגד על מנת להשפיע על המינוי ולגרום לבחירה של מועמד שיהיה יותר מקובל על ידי קהל הבוחרים הדרומי, ויום שלישי הגדול באותה שנה התבסס עליהן. אולם הניסיון להשיג השפעה על התהליך כשל כאשר במדינות של יום שלישי הגדול נבחרו בשיעור כמעט שווה שלושה מועמדים, ולבסוף למועמד המפלגה נבחר מייקל דוקאקיס הליברל ממסצ'וסטס.

במערכת הבחירות של 2008 זכה לכינוי "סופר טיוזדיי" ה-5 בפברואר 2008, בו התקיימו התמודדויות במספר חסר תקדים של 23 מדינות, בהן מדינות גדולות כמו קליפורניה, ניו יורק ואילינוי, דבר שדמה למעשה לפריימריז לאומיים שמתקיימים בבת אחת. בעקבות כך הוא נקרא בתקשורת גם "סופר דופר טיוזדיי", "צונאמי טיוזדיי".

## קישורים חיצוניים

* תיאור באנגלית של האירוע
* 
* 
* 

קטגוריה:ערכים שבהם תבנית בריטניקה אינה מתאימה
קטגוריה:טרמינולוגיה של הבחירות לנשיאות ארצות הברית
קטגוריה:הבחירות המקדימות לנשיאות ארצות הברית
קטגוריה:יום שלישי
יובל בן-עמי

**יובל בן-עמי** (נולד ב-18 במאי 1976) הוא סופר, עיתונאי ומוזיקאי ישראלי.

## ביוגרפיה
נולד בירושלים, בנם של איש הטלוויזיה ודובר צה"ל לשעבר, עודד בן-עמי ושל הפסלת אורנה בן-עמי. למד בתיכון אלון רמת השרון. בגיל 19 פרסם לראשונה שירה. בצעירותו שוטט שנים אחדות באירופה והתפרנס כזמר וגיטריסט. את השירים שחיבר באותה תקופה ביצע בשנים 1999–2000 במופע "בא ממקום מוזר". בשנת 2009 שב להופיע.

בשנת 2000 החל כותב כתבות למגזין "מסע אחר". בשנת 2003 החל כותב עבור העיתון "הארץ" ומאז פרסם מאמרים, כתבות ודברי ביקורת, בין היתר במגזינים "נשיונל ג'יאוגרפיק ישראל" ו"Time Out תל אביב", בעיתונים "גלובס", "הבוסטון גלוב", באתר ynet, באתר האינטרנט של ה-"BBC" ובכתבי העת "כתם", "עמדה", "הכיוון מזרח" ו"מעין". בשנת 2009 החל בן עמי משמש כמבקר התיאטרון של העיתון "ישראל היום", ובהמשך שימש כמבקר התיאטרון של העיתון "עכבר העיר". הוא נמנה עם מייסדי האתר מגזין +972.

בן-עמי מגיש את התוכנית "ציפורי לילה עפות רחוק" בגלי צה"ל, בשיתוף עם המוזיקאית שירה כרמל.

בראשית דרכו התרכזה יצירתו של בן עמי הן כסופר, הן כעיתונאי והן כתמלילן במסע ובקשר שבין תרבות וגאוגרפיה. ששת ספריו שראו אור עוסקים באופן זה או אחר במקום ובחוויית המסע. עם השנים מתבלטים בה נושאים מגוונים, בהם שונות מגדרית (בספרו "הקומדיה התל אביבית"), ביקורת תרבות ומחאה פוליטית.

בשנת 2012 תרגם לעברית את שיר המחאה האירי כנגד נשיא ארצות הברית לשעבר, רונלד רייגן, "Hey Ronnie Reagan". בגרסתו העברית תורגם השיר על ידי בן-עמי ורותי פליסקין כ"שק לי, איווט", והופנה כביקורת כנגד שר החוץ, אביגדור ליברמן. הביצוע זכה לתהודה, ובעקבותיה הפיק באותה שנה בן-עמי אלבום רשת בשם "שק לי, איווט" שהכיל שירי מחאה מקוריים ומתורגמים.

בן-עמי הוא אחד היוצרים הפעילים בגרילה תרבות.

## חיים פרטיים
בן-עמי לוקה בפרוסופגנוזיה.
ב-2017 נישא לאלישה בסקין ולהם בת. מתגוררים בדרום צרפת.

## ספריו
*המיתולוגיה הפינית, הוצאת מפה, 2003
*סוזנה אל תבכי, ח"י ימים בדרום ההזוי של ארצות הברית, הוצאת חרגול, 2006
*ארץ הפלאות, עם עובד, 2007
*יום בעיר, הוצאת מפה, 2008
*ניפגש באמצע הדרך, זמורה ביתן, 2008
*הים והבקבוק, ספר אינטרנט, 2009. http://www.hayamve.blogspot.com
*הקומדיה התל אביבית, אחוזת בית, 2012

כמשתתף באנתולוגיה:
*געגועים לשינויים, 16 סיפורי מסע ישראלים, עם עובד, 2005

## קישורים חיצוניים

* 

* 
* 
* 
* 
* אקדח על הקיר, ביקורות ורשימות על תיאטרון של יובל בן עמי
* 
* 
* 
* 

## הערות שוליים

קטגוריה:סופרים ישראלים
קטגוריה:מוזיקאים ישראלים
קטגוריה:סגל ישראל היום
קטגוריה:מבקרי תיאטרון ישראלים
קטגוריה:בוגרי תיכון אלון (רמת השרון)
יובל
קטגוריה:ישראלים שנולדו ב-1976
סוסייטה ז'נרל

**סוסייטה ז'נרל** (בצרפתית: **Société Générale**) היא חברה צרפתית לשירותים פיננסיים, לרבות בנקאות, מהגדולות ביותר בצרפת ובאירופה. מניות החברה נסחרות בבורסת Euronext, ונכללות במדד המניות הצרפתי CAC 40. הבנק נוסד ב-4 במאי 1864, ומשרדיו הראשיים בפריז, בקרבת לה דפאנס. 

נכון לשנת 2025, סוסייטה ז'נרל הוא הבנק הרביעי בגודלו בצרפת לפי סך הנכסים אחרי BNP פריבה, קרדיט אגריקול וקבוצת BPCE. זהו גם הבנק השישי בגודלו באירופה והעשרים ושניים בעולם. הבנק הוא אחד מ-30 מוסדות פיננסיים גלובליים, שב-2009 המועצה ליציבות פיננסית (FSB) הגדירה כמוסד פיננסי בעל חשיבות מערכתית (SIF) ועלול להוות סיכון מערכתי במקרה של קריסה.

מ-1966 עד 2003 הוא היה ידוע כאחד משלושת הבנקים המסחריים הצרפתיים הגדולים "Trois Vieilles" ("שלושת הישנים"), יחד עם הבנק הלאומי של פריז (משנת 2000 BNP פריבה) ובנק קרדי ליונה.

ב-24 בינואר 2008 הבנק הודיע שחשף הונאה שביצע אחד מסוחריו בחוזים עתידיים, ג'רום קרווייה (Jerome Kerviel), שגרמה לבנק הפסד בסך 4.9 מיליארד אירו.

## קישורים חיצוניים

* 

* 
## הערות שוליים

קטגוריה:צרפת: כלכלה
קטגוריה:בנקים
קטגוריה:בנקי השקעות
קטגוריה:חברות צרפתיות
קטגוריה:חברות הנסחרות ביורונקסט
קטגוריה:צרפת: בנקים